*Tisztességtelen szerződési feltétel az ingatlandepo.com oldalon*

Az ALL-FINANCE MANAGEMENT Kft. által a www.ingatlandepo.com internetes oldalon korábban közzétett, internetes hirdetési szolgáltatás igénybevételére vonatkozó, 2008. október 12. napját megelőzően hatályos ÁSZF 3. azon feltétele, mely szerint „a szerződő felek közötti szerződés a Szolgáltató visszaigazolása nélkül is létrejöttnek tekintendő”, - valamennyi, ezen időpontot megelőzően az ALL-FINANCE MANAGEMENT Kft.-vel szerződő félre kiterjedő hatállyal érvénytelen.

Az ingatlandepo.com internetes oldalt korábban üzemeltető ALL-FINANCE MANAGEMENT Kft. ellen a Fogyasztóvédők Magyarországi Egyesülete által még 2008-ban indított közérdekű keresete alapján az ügyben másodfokon eljárt Szegedi Ítélőtábla meghozta ítéletét. Az ítélet az elsőfokon eljárt bíróság ítéletét az illetékviselés tárgyában módosította, egyebekben hatályában fenntartotta.

Az ügyben a Fogyasztóvédők Magyarországi Egyesületének kereseti kérelme a vállalkozás által alkalmazott egyes általános szerződési feltételek (ÁSZF) tisztességtelenségének megállapítására irányult. A problémát álláspontunk szerint elsődlegesen nem is az jelentette, hogy csak 30 napig volt ingyenes az All-Finance Management Kft. által nyújtott szolgáltatás, hanem az, hogy az ÁSZF alapján a szerződés visszaigazolás nélkül létrejöttnek volt tekintendő. Amennyiben azonban nincs visszaigazolás, a fogyasztó nem tudhatja azt, hogy létrejött-e egyáltalán a szerződés, és pontosan mikor (azaz a 30 nap mikor kezdődik). A visszaigazolás kötelezettségét jogszabály teremti meg, ennek hiányában a szerződés nem jöhet létre.

Összességében az ítélet álláspontunk szerint a fogyasztók széles körét érintően kedvező tartalmú.